I perioder havde de danske soldater i Irak ikke nogen ordre fra Danmark om, hvordan de skulle håndtere tilbageholdte irakiske fanger.

Det fremgår af notatet fra forsvarets egen Task Force Irak, der i 2010 af den daværende VK-regering med Lars Løkke Rasmussen (V) i spidsen blev sat til at undersøge fangehåndteringen i Irak.

»Der er konstateret perioder på timer til dage, hvor der har været et ’direktivvakuum’ i form af tilsyneladende manglende retningslinjer for denne del af virksomheden ved bataljonen«, hedder det i notatet. Det skulle have indgået i den nu lukkede Irak-Afghanistan-kommissions arbejde.